[{"text_idx": "#000002", "text": "Mae Cymru wedi cyrraedd yr 16 olaf ym Mhencampwriaeth Euro 2016 wedi buddugoliaeth gyfforddus yn erbyn Rwsia neithiwr ac mae Gareth Bale wedi disgrifio perfformiad y ti\u0302m nos Lun fel \"y gorau\"."}, {"text_idx": "#000003", "text": "Yn Toulouse ac yng Nghymru, mae'r cefnogwyr wedi bod yn dathlu llwyddiant Cymru wrth i`r ti\u0302m sgorio tair go\u0302l yn erbyn Rwsia."}, {"text_idx": "#000004", "text": "Mae nifer fawr o Gymry yn trefnu taith i Baris lle fydd y ge\u0302m nesaf yn cael ei chwarae ar o\u0302l i Gymru gyrraedd brig grwp B yn dilyn ge\u0302m ddi-sgo\u0302r rhwng Lloegr a Slofacia nos Lun."}, {"text_idx": "#000007", "text": "Cymru oedd y ti\u0302m cryfaf o'r dechrau, gyda'r go\u0302l gyntaf yn dod i Aaron Ramsey wedi pymtheg munud, go\u0302l rhif 11 iddo dros Gymru."}, {"text_idx": "#000008", "text": "Disgrifiad o\u2019r llun, Cefnogwyr yn dathlu goliau cynnar Ramsey a Taylor yn y fanzone yng Nghaerdydd."}, {"text_idx": "#000009", "text": "Fe ddaeth yr ail i Neil Taylor wrth iddo dorri'n rhydd ar yr asgell chwith. Dyma ei go\u0302l gyntaf i'w wlad."}, {"text_idx": "#000010", "text": "Gareth Bale gafodd y drydedd go\u0302l a hynny ar o\u0302l iddo fod yn pwyso am beth amser, ar o\u0302l pas daclus gan Ramsey."}, {"text_idx": "#000011", "text": "Ar o\u0302l y ge\u0302m dywedodd Gareth Bale: \"Dyna'r perfformiad gorau dwi wedi bod yn rhan ohono.\""}, {"text_idx": "#000012", "text": "Unwaith eto fe wnaeth e ddiolch i'r cefnogwyr: \"Dwi am ddiolch i'r cefnogwyr yma ac adref. Mae'n freuddwyd i ni gyd.\""}, {"text_idx": "#000014", "text": "Mae Aaron Ramsey wedi dweud bod y fuddugoliaeth wedi rhoi Cymru \"ar y map\"."}, {"text_idx": "#000015", "text": "\"Ro'n ni eisiau dangos beth ry ni'n gallu neud ac fe nethon ni fe ar y llwyfan mawr. Pwy a w\u0302yr beth ddigwiddith nawr, \" meddai."}, {"text_idx": "#000016", "text": "Fe ddaeth canmoliaeth i Chris Coleman a'i garfan gan un o se\u0302r rygbi Cymru. Dywedodd Jamie Roberts bod y ti\u0302m rygbi wedi gwylio'r ge\u0302m yn Seland Newydd ac wedi'u hysbrydoli gan berfformiad y Cymry."}, {"text_idx": "#000018", "text": "Yn ardal y cefnogwyr yn Toulouse dwedodd Stephen Palmer, o Bort Talbot, 49 oed : \"Ymateb fi i'r ge\u0302m? Aruthrol. Ry' ni drwodd, 'na gyd sy'n bwysig a dwi'n aros yn Ffrainc am wythnos arall.\""}, {"text_idx": "#000019", "text": "Disgrifiad o\u2019r llun, Cefnogwyr yn dathlu gyda brecwast cynnar yn Toulouse"}, {"text_idx": "#000020", "text": "Roedd tafarn yr Eagles yn Llanuwchlyn o dan ei sang nos Lun. Ymhlith y cefnogwyr oedd yno i wylio'r gem oedd Iwan Arthur."}, {"text_idx": "#000023", "text": "Dywedodd Eurwyn Jones sydd wedi dilyn Cymru ers blynyddoedd: \"Dwi'n ddyn hapus iawn heno. 'Da ni wedi colli gymaint o gemau yn y gorffennol - a heno dwi'r dyn hapusaf yn y byd.\""}, {"text_idx": "#000029", "text": "Ras drwy Kenya yn 'ehangu bywyd'"}]